Nordjyllands Beredskab rykkede tirsdag eftermiddag ud til en kraftig brand på Munksjørupvej i Vesthimmerland.

Nordjyllands Beredskab måtte tirsdag eftermiddag klokken 15.20 rykke ud til en brand på en landejendom på Munksjørupvej tæt ved Vilsted Sø. - Det er Løgstør-holdet, der først lander derude, og der er rigtig godt med ild på. De får dog heldigvis sikret, så ilden ikke spreder sig til beboelsesdelen. Det ender med at være omkring 100 kvadratmeter kombineret garage og fyringsrum, der brænder helt ned, fortæller indsatsleder ved Nordjyllands Beredskab, René Nikolajsen, til TV2 Nord. Beboerne var hjemme, da branden opstod, men brandårsagen er endnu ukendt. - De var hurtige til at få husdyr ud i form af nogle hunde og katte, og der er ingen, som er kommet til skade, siger René Nikolajsen. For at kunne afslutte slukningsarbejdet, er der nu tilkaldt en kran. - Vi skal simpelthen kunne skille det resterende af bygningen ad, så vi kan slukke det sidste, fortæller Rene Nikolajsen ved 17-tiden. Også Nordjylland Politi har været til stede på adressen. - Vi har haft patrujler derude, og vi har blandt andet været rundt til de naboer, som lå i vindretningen, for at bede dem om at blive indenfor, siger vagtchef ved Nordjyllands Politi, Jesper Sørensen, til TV2 Nord.